Demokratia- ja ihmisoikeuskasvatuksen tarinakoosteen taustoista viittomakielellä

Tällä Opetushallituksen sivulla on tarinoiksi muotoiltuna esimerkkejä demokratia- ja ihmisoikeuskasvatuksen hyvistä käytänteistä. Tarinoita on esillä varhaiskasvatuksesta, perusopetuksesta, toiselta asteelta ja siviilipalveluskeskukselta. Tarinoissa on otsikko, tietoa toteuttajasta sekä napakka kuvaus kunkin käytänteen erityisesti vahvuudesta. Tarinakokonaisuuden tarkoituksena on vahvistaa demokratia- ja ihmisoikeuskasvatuksen hyvien käytäntöjen tunnistamista ja levittämistä.

Kyseiset tarinat ovat lopputulos hankkeesta, jonka päätoteuttajana oli Nuorisotutkimusseura ry. Osatoteuttajina ovat Suomen nuorisoalan kattojärjestö Allianssi ja osaamiskeskustoimija Koordinaatti, joka toimii osana Oulun kaupungin sivistys- ja kulttuuripalveluita. Hankkeen tilaajina olivat oikeusministeriön ja opetus- ja kulttuuriministeriön. Hanke tuki Demokratia- ja ihmisoikeuskasvatuksen kehittämisen ohjausryhmän työskentelyä. Hankkeen tavoitteet nousivat muun muassa hallitusohjelmasta, kansallisesta demokratiaohjelmasta ja oikeus oppia -kehittämisohjelmasta. 

Yhteenvetona nyt esiteltävistä tarinoista voi todeta, että kasvatuksen ja opetuksen kentällä tuntui olevan hyvä ymmärrys siitä, ettei demokratia- ja ihmisoikeuskasvatuksessa tavoitella vain lasten ja nuorten ajattelutapojen tai toiminnan muutosta kasvamalla vaan myös ympärillä olevien aikuisten, yhteiskunnan, instituutioiden ja yhteisöjen kasvua, muutosta ja oppimista. 

Mitä tulee erityisesti demokratiakasvatukseen, oli tärkeää, että tarinoihin saatiin mukaan myös esimerkkejä, joissa kaikki lapset ja nuoret ovat mukana ja joissa kaikkien ääntä ja oikeuksia vaikuttaa vahvistettiin. Toki tärkeää oli myös, että löytyi lasten ja nuorten edustuksellisen demokratian esimerkkejä, kuten hyvin toimivia oppilaskuntien hallituksia, joissa päätöksiä tekevät lapsia ja nuoria edustamaan valitut lapset ja nuoret. Lisäksi esille haluttiin nostaa esimerkkejä, joissa käsiteltävät asiat ja mielipiteet liikkuvat jouhevasti luokista ja ryhmistä edustuksellisen vaikuttajaryhmän, kuten oppilaskunnan, käsiteltäväksi ja takaisin luokkiin ja ryhmiin, kun päätös on tehty. Lisäksi monissa esimerkeissä keskusteluita käytiin myös aikuisten päättäjien kanssa. Lisäksi pyrittiin aikaan saamaan muutosta, mikä on tärkeää, jotta myös lasten ja nuorten demokratiassa päästään pelkästä puhumisesta myös tekoihin. 

Ihmisoikeuskasvatuksen esimerkkien arvioinnissa käytettiin hyvien käytänteiden tunnistamisessa apuna YK:n ihmisoikeuskasvatuksen julistuksessa mainittuja ihmisoikeuskasvatuksen kriteerejä.  Esimerkkien tuli edistää tiedon lisääntymistä ihmisoikeuksista ja huomiota tuli olla kasvatus- ja opetusympäristöjen ihmisoikeuksia kunnioittavaan toimintakulttuurin varmistamisessa. Lisäksi tuli edistää lasten ja nuorten voimaantumista toimimaan tavalla, joka edistää kaikkien ihmisoikeuksien toteutumista.

Tarinoiden keruun aikana huomattiin, että hyväksi käytänteeksi arvioitu toiminta saattoi olla yksittäisten innokkaiden kasvattajien varassa, eikä se koskettanut kaikkia kyseisen yhteisön, kuten peruskoulun, lapsia ja nuoria. Demokratia, ihmisoikeudet ja oikeus tulla kuulluksi ovat yhteiskunnan perusasioita ja ydintä. Toiminta on haavoittuvaa, jos se ei nivoudu organisaation toimintaan kokonaisvaltaisesti, pitkäjänteisesti ja kehittyen. Yksittäisten hienojen esimerkkien pohjalta ei myöskään pystytä sanomaan, kuinka yleisesti levinneitä käytännöt ovat. Näitä näkökulmia on tarpeen selvittää jatkossa lisää muun muassa esimerkiksi Opetushallituksessa vuonna 2022 alkavassa pilottikoulukokeilussa. 

Hyviä käytänteitä tarinoiksi etsittiin kahdella tavalla: netin hankekaivuulla ja saatujen vinkkausten avulla. Esimerkkejä hyvistä käytänteitä löytyi suomeksi, ruotsiksi ja pohjoissaameksi helposti yli sata, joista vain osa pystyttiin ottamaan tarinakokonaisuuteen rajallisen käytettävissä olevan työskentelyajan takia. 

Esimerkkejä hyvistä käytänteistä etsittiin myös kuurojen ja viittomakieltä käyttävien lasten ja nuorten arkeen liittyen varhaiskasvatuksessa, perusopetuksessa ja toisella asteella, mutta niitä ei löytynyt. On huolestuttavaa, jos kuurojen ja viittomakielisten lasten ja nuorten kanssa ei keskustella heidän oikeuksistaan ja mahdollisuuksistaan yhteiskunnassa demokratia- ja ihmisoikeuskasvatuksen hengessä. On syytä miettiä näiden lasten ja nuorten tilanteeseen tarttuvan oman tutkimus- ja kehittämishankkeen käynnistämistä yhteistyössä esimerkiksi Kuurojen liiton kanssa. 

Tarinakokonaisuuden synnyttämisen lisäksi myös viestintä- ja koulutus olivat tärkeä osa hanketta. Hankkeen etenemistä kerrottiin tiedotteissa, uutiskirjeissä, sosiaalisessa mediassa, erilaisten verkostojen kohtaamisissa ja seminaareissa.​ 

